EU-politikere skal ”åbent lægge sine udgifter frem”. Det er et ”skridt i den rigtige retning”.

Sådan lød det fra Dansk Folkepartis gruppe i Europaparlamentet i maj 2015 i forbindelse med en afstemning om at stramme dokumentationskravene, så europaparlamentsmedlemmer kunne få mulighed for at fremlægge bilag for de såkaldte ”blyantspenge”, som medlemmerne modtager til løbende kontorudgifter.

Læs også : Thulesen: Messerschmidt behøver ikke lægge bilag frem

Forslaget blev ikke vedtaget, hvilket fik Dansk Folkeparti til at sende en bandbulle af sted mod Socialdemokraterne og Venstre i Europaparlamentet, som stemte blankt ved afstemningen.

- Det ser ud som om, at man stemmer blankt, fordi man inderst inde ikke ønsker at få lavet reglerne om og for at undgå dårlig presse. At man åbent kan lægge sine udgifter frem er et skridt i den rigtige retning, og det ønsker man åbenbart ikke, og det har jeg svært ved at se logikken i, sagde EU-parlamentariker Anders Vistisen (DF) til BT i maj.

DF-læserbrev: Vi må have bilagene på bordet

Kritikken blev gentaget og også skærpet af Peter Kofod Poulsen, som i dag sidder i Folketinget for Dansk Folkeparti.

- Intet gør vælgerne så lede ved EU som luskede frynsegoder til hemmelighedsfulde politikere nede i Bruxelles Det er uretfærdigt. Og det er udansk, skrev Peter Kofod Poulsen i et debatindlæg, der blev trykt i flere lokalaviser i foråret.

Det var desuden ”skuffende” at se Venstre og Socialdemokraternes EU-parlamentarikere stemme blankt til forslaget om, at der skal afleveres bilag for, hvad man som EP-medlem bruger sine blyantspenge på.

Vi må have kortene - eller rettere bilagene - på bordet. Det skulle bare mangle. peter kofod poulsen (DF)

- Vi fra Dansk Folkeparti støtter ethvert skridt, som giver borgerne bedre indsigt i, hvordan EU bruger deres penge. Vi må have kortene - eller rettere bilagene - på bordet. Det skulle bare mangle, skrev Peter Kofod Poulsen afslutningsvis i sit læserbrev.

Fem måneder senere er tonen dog noget anderledes i Dansk Folkeparti.

Europaparlamentsmedlem Rikke Karlsson meldte sig i sidste uge ud af partiet, hvilket hun begrundede med, at hun ikke kunne få indsigt i regnskaberne for den politiske alliance MELD og alliancens fond FELD, som DF’erne i Bruxelles er tilknyttet.

I forbindelse med sin udmeldelse af Dansk Folkeparti sagde Rikke Karlsson, at hun ikke har belæg for at sige, at der er blevet svindlet.

- Men jeg har grund til at undre mig kraftigt, når jeg intet kan få at vide. Så vokser mistanken, sagde Rikke Karlsson til Politiken.

Messerschmidt: Vi følger de regler, der gælder

Der har siden Rikke Karlssons exit fra partiet været krav fra Dansk Folkepartis eget bagland til Morten Messerschmidt, som sidder i bestyrelsen i MELD, om at fremlægge alle regnskaber og dertilhørende bilag for de to EU-organisationer.

Det afviser Messerschmidt dog og siger, at de efterspurgte bilag - i tråd med reglerne på området – er tilgængelige for Europaparlamentets kommission og den eksterne revision.

DF-formand Kristian Thulesen Dahl bakker Morten Messerschmidt op og understreger, at partiets stemmesluger i EU ikke behøver at lægge de efterspurgte bilag frem.

- Vi følger systemets spilleregler, og vi er overbevist om, at vi også har gjort det gennem de diskussioner, der har været de seneste uger, siger Kristian Thulesen Dahl til DR Nyheder.

Læs også : Messerschmidt til kritisk bagland: De bilag kommer ikke frem

Morten Messerschmidt finder det ikke dobbeltmoralsk, at Dansk Folkeparti i foråret kritiserede andre for ikke at stemme for mere åbenhed om bilag, når partiet ikke selv ønsker at fremlægge de bilag, som røster i DF’s eget bagland blandt andre har bedt om.

Hver eneste dag i Europaparlamentet arbejder vi på at forbedre reglerne for åbenhed og transparens. Det vil jeg fortsætte med at gøre. morten messerschmidt

- Vi følger alle de regler, der gælder, og hver eneste dag i Europaparlamentet arbejder vi på at forbedre reglerne for åbenhed og transparens. Det vil jeg fortsætte med at gøre, siger Morten Messerschmidt.

- Men det er klart, at de regler, man skal efterleve, når man skal revidere et regnskab, er de regler, der gælder. Sådan er det jo i alle sammenhænge, siger han.

Hvorfor ikke gå forrest, sætte et eksempel og fremlægge bilagene?

- Jeg synes, det ville være rigtig godt, hvis alle 13 danske europaparlamentsmedlemmer ville sætte et eksempel og i fællesskab gå forrest for åbenheden. Det vil jeg meget gerne, og den opfordring vil jeg også gerne sende videre, så det synes jeg, at du skal foreslå de andre parlamentarikere. Så kan vi holde et møde og sætte en ny præcedens.